AutoActive har som mål å utvikle metoder, verktøy og algoritmer som skal forenkle forskning på menneskelig aktivitet og fysiologisk tilstand og ytelse basert på data fra ulike sensorer. Resultatene vil kunne være til stor nytte i en lang rekke anvendelser, og blir i prosjektet testet ut for to konkrete problemstillinger: Analyse av ytelse og teknikk innen idrett med spesielt fokus på langrenn, og oppfølging av personer med kronisk sykdom i form av multippel sklerose (MS). Prosjektet ledes av SINTEF Digital, avdeling for Smarte Sensorsystemer, og involverer i tillegg fem andre forskningspartnere: 1) Senter for Toppidrettsforskning ved NTNU (SenTIF), 2) Olympiatoppen, 3) Nevrologisk avdeling ved OUS, 4) Gruppe for Digital signalbehandling og bildeanalyse ved UiO og 5) MS-senteret i Hakadal. Prosjektet har hatt utfordringer med personell og nedstengning knyttet til Covid-19 pandemien, men har til tross for dette nå klart å gjennomføre alle de planlagte datainnsamlingene i prosjektet. Prosjektet har så langt publisert ti vitenskapelige artikler og mange andre publikasjoner er under utarbeidelse eller til fagfellevurdering hos tidsskrift. Den tekniske kjernen i prosjektet, AutoActive Research Environment, mottar, synkroniserer og visualiserer sensordata og er publisert på GIT-hub til fri utnyttelse. For å sikre at plattformen ble utviklet i tråd med brukerkravene har det underveis i utviklingen vært jevnlige møter mellom utviklerne og referansegruppen, hvor det sitter representanter fra begge brukerscenariene. I idretts-caset er det fullført fire datainnsamlinger for langrennsutøvere på mosjons- og elitenivå i laboratoriet på Senter for Toppidrettsforskning i Granåsen, utendørs i Holmenkollen nasjonalanlegg på rulleski og i Grova skisenter i Meråker på snø. Disse datainnsamlingene danner grunnlaget for mange vitenskapelige artikler. Resultater er så langt presentert på fire ulike konferanser; Nordic Winter Sport Conference og Olympiatoppens forskningskonferanse i 2019, European College of Sport Science (ECSS) i 2020 og S11.13 Third Annual Symposium On Sport Sciences ved Aalborg University i 2021. Videre er artikler publisert i ulike vitenskapelige tidsskrifter; Frontiers, Sensors, Plus One, Sports Biomechanics og International Journal of Sports Medicine. Det er også gjennomført en datainnsamling på veltrente syklister på Høyskolen Kristiania. Dette arbeidet har blitt publisert på ECSS konferansen, og en vitenskapelig artikkel er under utvikling. I MS-caset ble en stor datainnsamling på 55 pasienter og 20 friske kontroller ved MS-senteret i Hakadal fullført i oktober 2021. Her er det samlet inn bevegelsesdata fra en rekke standard tester som er utført ved start og slutt av et rehabiliteringsopphold. Denne datainnsamlingen danner grunnlaget for flere vitenskapelige studier.Preliminære resultater er allerede publisert på konferansen European Network for Rehabilitation in MS (euRIMS) i 2020 og 2021. I tillegg er en vitenskapelig artikkel under fagfellevurdering, samt at flere andre vitenskapelige artikler er under utvikling.